UMA DATA NA HISTORIA

(Nihiku nimosa ni ehanti-aya)

Para: 10-08-2021

Indicativo gravado

Loc: Mahiku muloko mmosa a mweeri wa Agosto a mwaakha wa 1500: Bartolomeu Dias aahikhuna, wa mukwaha oopacerya muhantisini, nikatta na maTormenta, okhanle okumaniha ipahari piili.

EFEITO

Loc: Noomala okhuna, wookumaniha, Nikatta na maTormenta, Bartolomeu Dias aahitthika orowaka oPortugal ni axilopwana athannanli paahi woowi amuleelihe mwene D.Joao wooluluwana ni mureerelo yoowo. Mwene ahifurahiwa ni khihimya wira erampha yoorowa w’’India yahitthukuliwa. Ni osiveliwa ni yookhumelela yeeyo yootteliha murima, mwene khisuweliha wira wareerela ovahiwa nsina na Nikatta na Muroromelo, woohiya Nikatta na maTormenta, wootthonmwa mukanelo wa ipahari sa Atlantiku ni w’’Intiku.

Bartolomeu Dias, wohooliwa ni muhimaawe Diogo Dias, wa mukwaha yoowo wamalenle ni wooneleliwa Nikatta na Muroromelo woreerela, ahipweteiwa ni parkhu-awe mwaha w’’epheyo yootupa, ni kikhala surtaato oopacerya oPortugal wentte mukwaha mpaharini Vermeelyu.

Bartolomeu Dias waari namweettiha ipakhira sa mmuro a iyaakha imiya muloko n’’ithanu – sec XV, ni aalikeliwa okhala mmosa waale ootepexa wiixutta muteko yoole, yaaphwanyaneya munikhuruni mwa Pedro Alvares Cabral, wa mweettelo a nenli oorowa w’’India, omuhoolelaka pakiti mmosa, wahin’’ye ethaka ni woonelela ekisiryo emosa yakhenle nsina na São Lourenco, noovira okathi khitthonmwa okhala oMadagascar.

Bartolomeu Dias, okhwiiye noovira iyaakha muloko n’’emosa noomala woonelela ephiro yavahiwe nsina na Nikatta na Muroromelo woreerela, mwaha woomireya ni maasi, okathi w’’amuhoola-awe Pedro Alvares Cabral woonelela oBrasil.

EFEITO SEPARADOR

LOC: Nanleelo nihiku nenna, muloko mmosa a mweeri wa Agosto, masi mwaakha wa 1920, wakwerekhwiwa ettikitti ya oSeevres, oFranca.

EFEITO

Loc: Ettikitti ya oSeevres, yookwerekhwiwa ni ilapo suulupale sowiiwanana ni afalume oTurkiya Otomana, yakhaleliwe omakiseryoni wa Ekhotto Yoopacerya Moolimwenkuni. Mutthunelano yoowo, wahiiha salamuleliwe n’’omwene w’’Otomano, yakhanyererya elapo y’’oTurkiya ohiya ihakhi saya sotheene sa wAsiya wArabe ni sa moono woota a wAfrika ni wakhaliha elapo ya wArmeeniya yowoopowa, variyari wa omwene wowiilamula, ni moonelelo w’’oKreesiya muhina mwa ikisiryo sa epahari ya w’’Egeu. Mikhanyereryo iya, sahikhoottiwa n’’elapo esya yowiilamula y’’oTurkiya ni mutthunelano yoowo waahiranttelihiwa mwaakha a 1923, ni ettikitti ya oLausane.

Ettikitti ya mutthunelano wa oSeevres, wakwerekhwiwe ni Inglaterra, Franca ni Turkiya, yakhanyereriwa elapo y’’oTurkiya woowi yeemererye woopowa wa Armeeniya ni mikano sotheene satthokiheriwe ni nfalume akhalayi elapo ya wAmerika, Woodrow Wilson. Elapo esya yowiilamula ya wArmeeniya, yahaaakhuleliwa ni ilapo sinceene, ni wAmerika namukhuluwiru. Vari siiso, noomala ophwanya okhulupale wa Kemal Ataturk, namapaceriha elapo y’’oTurkiya ya naanano, muxovo w’’elapo ya oTurkiya waahituphela vasya tho wa khotto elapo yeele yanmalaru olamuleliwa ya wArmeeniya. Mahiku yettaka miloko miili ni mathannamanli a mweeri wa Novembro a mwaakha wa 1920, Armeeniya yahikhalihiwa elapo emosa-emosa ya URSS. Noovira okathi vakhani, ettikitti emosa yootikiniha yahikwerekhwiwa ni ale oTurkiya vamosa ni anamathoonyiherya a muxovo w’’oRuusiya, khivirikaniha mweettelo wa sookhumelela ni okaiwa wa mikano. Siiso, ettikitti yiitthaniwa Alexandrapol, yakwerekhwiwe mweeri wa Dezembro a mwaakha wa 1920, yahiruuhela sohisuwanyeya wArmeeniya. Mwaakha mukhwaaya, 1921, elapo ya oTurkiya ni oRuusiya, yahikwerekhwa ettikitti y’’oMoskovo, yootikiniha tho, yeeyo muttetthe wa oNakhitchevan, wArmeeniya, wakela okhala muttetthe onlamuleliwa ni wAzerbaijao Soviyeetiku.

Woomaleloni, ettikitti ya oKars, yakwerekhwiwe mweeri wa Outubro a mwaakha wa 1921, ti yamalelin’’he ovukuliwa w’’elapo ya wArmeeniya, ovukuliwaka muttetthe-aya, mpakha paahi ikhiloomo ikonto miloko miraru.

EFEITO SEPARADOR

LOC: Yookhumelela yookiserya ya nlana noolelo ti yooluluwana ni Ekhotto ya oTroiya, yiranen’’ye okhuma 1300 mpakha 1200 ohaakunve oyariwa Kristu.

EFEITO

LOC: Ekhotto ya oTroiya yaari manyakunyaku oorumeeliwa akapwitthi wokolomoleliwa ni maakewu-ru, nloko nimosa-nimosa na oGrecia naakhala elapo ya oGrecia wa khalayi, ni maTroiya yaakhala mukuluttu omphwanyaneya elapo ya oTurkiya naanano-va. Ekhotto eyo yamalenle wokhuveela iyaakha muloko.

Muxovo wa Ogrecia ni ole oTroiya wahivaraana wa khotto mwaha woocawihiwa manyahano Helena oTroiya, mwaarawe mwene Priyaamo oTroiya. Yookhumelela yeeyo yiranen’’ye okathi mwene oTroiya waroiyaawe oSperta, opooma w’’oGrecia, wa mukwaha mmosa w’’onfalume wamalenlyaawe noosiveliwa ni Helena. Ocawihiwa wenno wahimuhiya Menelau oonanariwa ni khiiriha woowi owo otthokiherye nikhuru nimosa nuulupale na masurtaato, ni khimutthoma surtaato muulupale iitthaniwa Akamenon woowi ohoolele otupheliwa w’’oTroiya. Orumeeliwaka epahari ya w’’Egeu, ntoko erampha, ahaaroiha oTroiya apakiti yaavikana ekonto emosa.

Siiso, khoonaneya orukureriwa wa oTroiya wamalenle wa khatiri iyaakha muloko mmosa. Masurtaato oohiyana yahookotthiwa, waiyaawo mamuharoiye oGrecia, okhuma Heytor ni Akiles, olá ookiserya noomala woopeliwa ni kapwitthi, opuro waroromelaawe, ntthithya nawe.

EFEITO FINAL

LOC: Sookhumelela tthaaru, ti sisuwelin’’haahu wa nlaka, Nihiku nimosa ni ehanti-aya, na olelo.

Elempwale ni Alberto Mazanga, otaphuleliwa ni osonmwa ni miyo Gildo Maquina nave Jamal Afonso waakhalenle omaakinani.

FECHO GRAVADO (X)